b'\n_START_ARTICLE_\nKraljevi muzeji lepih umetnosti Belgije\n_START_SECTION_\nMuzej\n_START_PARAGRAPH_\nMuzeji so v okro\xc5\xbeju Coudenberg v Bruslju. Povezanih je \xc5\xa1est muzejev, dva sta v glavni stavbi. To sta Muzej starih umetnikov ali Muzej anti\xc4\x8dne umetnosti, ki pokriva obdobje do leta 1750, in Muzej moderne umetnosti.  Muzej Constantina Meunierja in Muzej Antoina Wiertza sta posve\xc4\x8dena posebnim belgijskim umetnikom, velik je tudi Muzej Magritte, ki je bil odprt leta 2009, Muzej obdobja dekadence (fin de si\xc3\xa8cle) pa je precej manj\xc5\xa1i in je nekaj kilometrov iz sredi\xc5\xa1\xc4\x8da mesta._NEWLINE_V Kraljevem muzeju je ve\xc4\x8d kot 20.000 risb, skulptur in slik iz za\xc4\x8detka 15. stoletja vse do danes. V njem je obse\xc5\xbena zbirka flamskih slikarjev, med njimi slike Bruegla in Rogierja van der Weydna, Roberta Campina (Master Flammallea), Anthonyja van Dycka in Jacoba Jordaensa. V njem je tudi Rubensova soba, v kateri je ve\xc4\x8d kot 20 umetnikovih slik._NEWLINE_Slika Krajina z Ikarjevim padcem (De val van Icarus (Brueghel)), dolga leta pripisana Pietru Brueglu starej\xc5\xa1emu, je tudi v muzeju in jo je opeval W. H. Auden v pesmi  Mus\xc3\xa9e des Beaux Arts (Muzej lepih umetnosti), ki jo je naslovil po tem muzeju._NEWLINE_Razstave se stalno spreminjajo.\n_START_SECTION_\nStavba\n_START_PARAGRAPH_\nGlavna stavba, v kateri je zdaj Muzej stare umetnosti, je bila zgrajena kot Pala\xc4\x8da lepih umetnosti, ki jo je zasnoval belgijski arhitekt Alphonse Balat in financiral kralj Leopold II. Balat je bil kraljev glavni arhitekt. Pala\xc4\x8da je bila del kraljevega obse\xc5\xbenega gradbenega programa za Belgijo. Dokon\xc4\x8dana je bila leta 1887 in je zgled  arhitekture beaux-arts (lepih umetnosti), ki naj bi poudarila skladnost in pomen zgradbe._NEWLINE_Obse\xc5\xbeen program arhitekturnega kiparstva vklju\xc4\x8duje \xc5\xa1tiri kipe, ki predstavljajo glasbo, arhitekturo, kiparstvo in slikarstvo na \xc5\xa1tirih glavnih stebrih, delo kiparjev \xc3\x89gida M\xc3\xa9lota, Josepha Geefsa, Louisa Samaina in Guillauma de Groota. Pozla\xc4\x8den Genij umetnosti je prav tako delo de Groota. Trije rondeli Rubensa, van Ruysbroeka in Jeana Bolonjskega, ki predstavljajo slikarstvo, arhitekturo in kiparstvo, so delo Antoina-Josepha van Rasbourgha, Antoina-F\xc3\xa9lixa Bour\xc3\xa9ja in Jeana Cuypersa. Dva reliefa sta Glasba Thomasa Vincottea in Industrijska umetnost Charlesa Brunina. Obe bronasti skupini na podstavkih predstavljata Kronanje umetnosti Paula de Vigna in Pou\xc4\x8devanje umetnosti Charlesa van der Stappna. _NEWLINE_Ob strani stavbe je spomenik petih \xc4\x8dlanov gibanja rojalistov (francosko mouvement national royaliste, nizozemsko Nationale Koningsgezinde Beweging) \xe2\x80\x93 skupine odpornikov, ki so bili ubiti med osvoboditvijo Bruslja 3.\xe2\x80\x934. septembra 1944.'